《莱孙求墨并以诗与之》
宋代·刘子翚

何年老乌龙，排山折其角。渔人网得之，澄渊起雷雹。

异物世常猜，神光夜潜觉。流传岁月深，质槁纹斑剥。

漆简射晶荧，玄圭靡雕琢。孰谓乔松烟，能成此坚确。

晴窗试墨池，云雾生掌握。只恐化蜿蜒，飞腾入冥邈。

莱孙真可儿，句法有家学。赠汝囊中珍，惭余鼻端斲。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。